Karak Gaguduh
Jumat, 6 Maret 2015 00:22
RAMI urang mamandirakan kabijakan pamarintah nang handak manaikakan haraga BBM pulang. Di mana-mana haja, pukuknya kalu ada urang nang takumpul badua batalu atawa nang tabanyak lagi, pasti ada tapandir kesah BBM. Mulai urang nang bujur-bujur pintar, sampai nang babaya pintar atawa jua nang paragah pintar, kada tulaitulainya mamander kesah BBM. Mulai nang bapanderan biasa, sampai ada nang hakun bakakancangan urat gulu atawa jua sampai badimu. Pasti sual BBM.
Kaya itu jua bubuhannya nang saban hari duduk mangupi di warung bini Palui, taumpat jua mamanderakan haraga BBM nang naik. Padahal bubuhannya tu kada tapi mangarti banar kesahnya. Tapi nang ngarannya sudah jadi kesah nasional, tapalit-palit jua jadinya buhannya.
“Nang kaya apa kita handak kada umpat bapandir, mun balum lagi haraga BBM nya naik, haraga barang-barang di pasar sudah saraba naik sabarataan. Apalagi imbah naik,” ujar Tulamak.
“Hi ih, Mak ai. Kangangalihan banar mamayu-mayu akan duit gasan batatukar di pasar,” ujar bini Palui manyahuti.
“Nang sakitnya kita jua kaya ini nah,” ujarnya pulang.
“Kada kawa ai umanya ai,Kadada gunanya jua kita baabut- abut. Kalu pamarintah sudah maanggap itu nang paling baik gasan kita .. kita jalani ai sakawanya, kita ambil hikmahnya haja, kita sangka baik haja,” ujar Palui malamahi nang bini.
“Mudahan ai bubuhan patugas nang diparcaya manjalanakan parugram ini kada baculas, kada manjulungi hagan papadaan inya haja,” jar Palui lagi manambahi.
sun_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn